87758852547

960525400228

ШОТАЕВА Назерке Қалилуллақызы,

№163 орта мектебінің қазақ тілі мен қазақ әдебиеті пәні мұғалімі.

Қызылорда облысы, Жаңақорған ауданы

**АДАМ ТАНЫМЫНДАҒЫ ҰҒЫМ-ТҮСІНІКТЕРДІҢ ҚАЛЫПТАСУ ПРИНЦИПТЕРІН ЗЕРТТЕУ ПРОБЛЕМАЛАРЫ**

Кез келген қолданыстағы тіл сөйлеушілері мен жазушылары арқылы жетіліп, сол тілдегі сөз үлгілерінің миллиондаған вариациясын құрап, дамытып отырады. Бұл – тілдің өмір сүру процесі. Бұрындары тілдің тек қарым-қатынастық қызметі, одан кейін ақпараттық-танымдық қыры ашылған болса, бүгінде тілдің аффектілік-психологиялық, когнитивтік-прагматикалық және т.с.с сипаттары ашыла бастады. Сондай-ақ бүгінгі таңда тіліміздің таным тасымалдаушылық, ой қалыптастырғыш ерекшеліктерін зерттеу де өзекті болып отыр. Тіл мен ойдың арақатынасы, ойда қалыптасатын тілдік бірліктер жайлы, механизмі туралы көптеген сұрақтар пайда болды. Осы қажеттілікті өтеуде когнитология деп аталатын адамның танымын, санасын зерттеумен айналысатын ғылыми кешен қалыптасты. Бұлардың қатарына когнитивтік психология, когнитивтік лингвистика және т.б. ғылым салалары енеді. Осылардың ішінде когнитивтік лингвистиканы атап, осы салаға тереңдеу біз үшін маңызды. А. Киклевич: «Заслуга когнитивной лингвистики заключается в том, что она – восстав против сформировавшей в ХХ в. традиции имманентного структурного языкознания - выдвинула на первый план «человеческий фактор», в частности ортажаемые в естественных языках структуры и способы познания» деп айқындайды [1].

Когнитивтік лингвистика – тілді қолданушы, тіл иесі - «адам» арқылы зерттеуді приоритетке қойған тіл білімінің жаңа саласы. Бұл сала жоғарыда қойылған сұрақтармен айналысады. Жалпы сөз, сөз тіркестері және фразеологиялардың қалыптасуы, мағынасының өзгеруі, контексте қолданылуы ұлтқа тән субъективтілікке құрылады. Осы ретте біз тілдің инстинкт екендігімен қатар, сол инстинктік құбылыстың адам бойында белгілі бір ұжым, ұлт көзқарасы арқылы қалыптасатындығын байқаймыз. Бұдан әлемнің тілдік бейнесі секілді ұғымдар шығатыны баршамызға мәлім. Десек те адамның дүниедегі заттар мен құбылыстарды қабылдауы таным арқылы тіліне өтіп, өңделіп, одан мән-мағына түйіліп, этноменталдық бірліктер құрылып отырады. Сондай-ақ бұл арқылы ұлт менталитеті, психикасы түзіліп, дүниедегі заттарға деген қатынасы өзгереді.**Демек адам санасының дүниедегі заттар мен құбылыстарға деген қарым-қатынасының өзгеруі не түзілуі тілдің ерекше механизмімен байланыста қарастырылуы қажет.**

Джордж Лакофф «Metaphors we live by» атты еңбегінде Майкл Редди деген ғалымның мынадай керемет тұжырымын айтады: «IDEAS ARE OBJECTS, LINGUISTIC EXPRESSIONS ARE CONTAINERS, COMMUNICATION IS SENDIND». Демек, бұл тұста сөйлеуші сөзге идея (ой) енгізеді, (сөз дегеніміз сол идея енетін кеңістік не қалып) және осы адресант пен адресат арасындағы процесс, коммуникацияны «хабарлама» деп атайды. Идея – сөз (кеңістік не қалып) – хабарлама. Бұл формула бізге не береді? Бұл тілдің қарапайым фукнциясын көрсетеді. Сөйлеу – қабылдау. Десек те қабылдау мәселесі біз ойлағаннан гөрі күрделі. Себебі, әрбір ұлтқа тән тілдік-танымдық ерекшеліктермен қоса контексуалдық кеңістіктерде қолданылатын тілдік тұлғаға тән субъективтілікті де ескеру қажет. Бір жағынан кіріспеде айтқанымыздай, тіл дүниедегі заттар мен құбылыстарға деген қатынасты өзгертіп, оны түзе алады. Бұл туралы тағы да Дж.Лакофф былай дейді: «Концепты, которые управляют нашим мышлением, - не просто порождения ума. Они влияют на нашу повседневную деятельность, вплоть до самых тривиальных деталей. Наши концепты структурируют наши ощущение, поведение, наше отношение к другим людям... Один из способов изучения этого – наблюдение за особенностями функционирования языка» [2]. Демек тілімізде көрініс табатын концептілер – біздің құндылықтарымыз. Біздің кім екендігімізден, менталитетімізден, танымымыздан хабар беретін, дүниеге көзқарасымызды айқындайтын принциптеріміз. Мысалы, бүгінгі заманның ең өзекті тақырыптарының бірі бизнес, оңай ақша табу, жалпы байлық төңірегіндегі сұрақтар делік. Бұдан байлық концептісі шығады. Қазақ бұрындары байлықты малмен өлшеген. Десек те қазірдің өзінде осыған қатысты фразеологияларды байқап жатамыз. «тамағы тоқ, көйлегі көк», «ішкені алдында, ішпегені артында», «мал біту», «төрт-түлігі сай» және т.б. Байқағанымыздай, біздің танымызда байлық деген тоқшылық, молшылықпен байланыста қаралады екен. Сол секілді өмірдегі қиыншылықтарды қабылдауға қатысты мынадай фразеологиялар бар: «басына іс түсу», «ақ табан шұбырынды, алқакөл сұлама (тарихи)», «дүние төңкерілу», «ит өмір», «күні қараң», «қилы кезең», «өзегі өртену» және т.б [3]. Ал бұл концептіден қиындыққа ұшыраған адам, ұлт үшін қиындықтың түпкі мәні қараңғылықпен, төңкерілумен, ішкі психологиялық күйзелістермен, өзектің қирап, өртенуімен байланыстылығын көреміз. Сонымен қатар бұлар қазақ халқының өзіндік ойлауынан, әлемді тану, қабылдауынан хабар береді. Адамның тіл арқылы басқа адамдармен, зат, құбылыстармен қатынас жасап, оларға өзіндік әсер ететінін бұрыннан білеміз. Мақалада көтерілетін проблемалардың бірі ретінде мынадай сұрақ туындап отыр. Ал егер адам сөйлеу арқылы басқа адамдарға әсер еткені секілді өзі сөйлеу барысында өз санасына әсер ете ала ма? Яғни, сөйлеу процесі ақпарат алмасуда адресанттан адресатқа бір хабар жібереді. Сол ақпаратты жіберуші адресанттың санасында сол ұғымдарға қатысты қандай өзгерістер болуы мүмкін? Бұл туралы терең зерттеулер болмаса да, қазіргі ғалымдардың ақпаратты өңдеу тақырыбындағы зерттеулері ақпаратты есте сақтау үшін бұл ұтымды әдіс екендігін көрсетеді.

Жоғарыда айтқанымыздай, **концепт дегеніміз – тілде бірнеше рет өңделіп, ұлттық мәдениет, тәжірибе, мінезбен байланыста қалыптасатын құндылықтарды сипаттайтын ұғымдардың негізі.** «Концепт – мәдениеттің микроүлгісі, мәдениет – концептінің макроүлгісі» [4]. Мысалы, Түркияның түріктері жағдай сұрағанда «өмірің қалай кетіп жатыр?» деп сұрайды. Бұл да «өмір» концептісінің олардың танымында ерекше қалыптасқандығын байқатады. Ал қазақтарда «қамшының сабындай қысқа» деген фразеология бар. Бұл қазақтың тұрмыс-тіршілігінде, мәдениетінде кездесетін затпен байланыста пайда болғандығын байқаймыз. Сол сияқты «қара қазан, сары бала қамы үшін» деген фразеология тұрмыс-тіршілік, бала-шаға мағынасымен берілген. Қазіргі кезде тілдің қолданысына қарай тілдің деңгейін анықтайды. Оның ең басты талаптарының бірі тілде саяси лексика бар болуы қажет. Қазақ тілін мысалға алатын болсақ, қазақ тілін кейбір ғалымдар аграрлы тіл деп те атайды. Бұған дәлел ретінде қазақ тіліндегі саяси лексиканың өзі аграрлы лексикадан құралғандығын келтіреді. Мысалы, атшабар – депутат, саясат серкелері және т.б. Дегенмен біз мұндай ерекшеліктерді ұлт танымының ажырамас бөлігі әрі көрінісі деп есептейміз.

Когнитивті лингвистиканың, оның ішінде когнитивті фразеологияның қазақ тіл білімінде зерттелуі І.Кеңесбаевтан бастап, Ә.Қайдар, оның құрған мектеп өкілдері Г. Смағұлова, С. Сәтенова, Қ. Қалыбаевалардың еңбектері арқылы бастау алған. Дегенмен когнитивті лингвистиканы зерттеу мәселесін біріздендіру, салааралық бағытта дамыту бүгінде өзекті. Соның ішінде когнитивті ғылымдарын кешенін тілдік, тілдік емес білімдермен байланыстыра қарастыру қажет. Мысалы қазіргі таңда өзекті болып отырған ұлттық эмоционалды интеллектінің қалыптасуындағы когнитивтік принциптер және т.б. тақырыптар төңірегінде зерттеулер жүргізу өзекті.

Қорытындылай келе, мақалада көтерілген сұрақтар бойынша бірнеше тұжырым жасауға болады.

Біріншіден, осы уақытқа дейінгі тіл туралы ескі білім мен жаңа білімнің тоғысында тілдің ой түзуші, таным тасымалдаушылық ерекше функциясын зерттеу жаңа белеске көтерілді және оны зерттеу аса қажет. Екіншіден, ақпараттар хаосы заманында адам санасын, оның мәдени-танымдық қызметін конвергентті ғылымдар кешенінде қарастыру керек. Үшіншіден, когнитивтік лингвистиканың қазақ тіл білімінде зерттелуінде прагматика, неврология, психология сынды білімдерді қатыстырып зерттеу үшін когнитивті ғылымдар ғылыми орталықтарын құру ұсыныстары жасалуы тиіс.

Төртіншіден, адам танымындағы негізгі ұғым-түсініктер оның ана тілі арқылы қалыптасып, дамитындығын білеміз және сол арқылы адам өміріндегі негізгі құндылықтары қалыптасады. Бұл өз кезегінде антропоөзектілікті приоритетке қоятын ғылымдар үшін өте маңызды элемент. Бұдан біз сол ұлтқа тән ерекшелігін анықтаймыз және аталмыш танымдық ақпараттар арқылы біз қалалар мен мемлекеттерді басқарудың дұрыс тетігін таба аламыз, халықтың негізгі құндылықтарын айқындап, сол халыққа тән тәрбиені насихаттай аламыз. Сондай-ақ саяси-әлеуметтік идеологияларды танымға сай насихаттауды аймақтық тұрғыдан жүйелеп қолға алуға мүмкіндік туады.